钦定古今图书集成/明伦汇编/氏族典/第045卷 > 《廖用贤尚友录》 > 郗鉴
## 钦定古今图书集成/明伦汇编/氏族典/第045卷 > 《廖用贤尚友录》 > 郗鉴

按《晋书郗鉴传》，“鉴字道徽，高平金乡人，汉御史大夫
虑之元孙也。惠帝反正，参司空军事，累迁太子中舍
人、中书侍郎。京师不守，鉴陷于陈午。贼中午溃散，鉴
得归乡里。于时所在饥荒，州中之士感其恩义，遂共
推鉴为主，举千馀家俱避难于鲁之峄山。元帝初，镇
江左，假鉴龙骧将军、兖州刺史。明帝即位，王敦专制”，
内外危逼，谋仗鉴为外援，由是拜安西将军、都督扬
州江西诸军、假节，镇合肥。敦忌之，表为尚书令，征还。
既而钱凤攻逼京都，鉴领诸屯营。凤等平，封高平侯。
帝以其有器望，万机动静辄问之。俄迁车骑将军、都
督徐兖青三州军事、假节，镇广陵，与王导并受遗诏
辅少主。进位车骑大将军、开府仪同三司。咸和初，领
徐州刺史。祖约，苏峻反，庾亮宣太后口诏，进鉴为司
空。鉴奉诏流涕，遣夏侯长等闲行，谓温峤曰：“先立营
垒，屯据要害，断贼粮运。然后静镇京口，清壁以待，贼
必自溃矣。”峤以为然。及陶侃为盟主，鉴率众渡江，与
侃会于茄子浦，筑白石垒而据之。会峻死，苏逸等走
吴兴，鉴遣李闳追斩之。拜司空，更封南昌县公，进位
太尉。后以寝疾，上疏逊位。寻薨，赠太宰，谥“文成。”二子：
愔、昙。